เทศบาลตำบลปรางค์กู่

เทศบาลตำบลปรางค์กู่ เป็นองค์กรปกครองส่วนท้องถิ่นประเภทเทศบาลตำบล ขนาดเล็ก  อยู่ในเขตพื้นที่อำเภอปรางค์กู่ จังหวัดศรีสะเกษ สำนักงานตั้งอยู่ถนนวัชรพล 3 หมู่ที่ 4 ตำบลพิมาย อำเภอปรางค์กู่ จังหวัดศรีสะเกษ เป็น 1 ในจำนวนเทศบาลตำบล 23 แห่งในปัจจุบันของจังหวัดศรีสะเกษ เขตเทศบาลตั้งอยู่ในบริเวณตอนกลาง ด้านตะวันตกของจังหวัดศรีสะเกษ ห่างจากตัวจังหวัดไปทางทิศตะวันตกเฉียงใต้โดยทางรถยนต์ประมาณ 60 กิโลเมตร เป็นที่ตั้งของที่ว่าการอำเภอและหน่วยงานการบริหารราชการระดับภูมิภาคอื่นๆ ของอำเภอปรางค์กู่ รวมทั้งเป็นศูนย์กลางทางเศรษฐกิจ การคมนาคมขนส่ง และการสื่อสารของอำเภอ

ประวัติ 
เทศบาลตำบลปรางค์กู่ เดิมมีฐานะเป็นองค์กรปกครองส่วนท้องถิ่นในรูปแบบสุขาภิบาลมาก่อน ชื่อ"สุขาภิบาลปรางค์กู่" ต่อมามีพระราชบัญญัติเปลี่ยนแปลงฐานะของสุขาภิบาลเป็นเทศบาล พุทธศักราช 2542 จัดตั้งเทศบาลตำบลทั่วประเทศ เป็นผลให้"สุขาภิบาลปรางค์กู่" เปลี่ยนแปลงฐานะเป็น"เทศบาลตำบลปรางค์กู่" ตั้งแต่วันที่ 25 พฤษภาคม พ.ศ. 2542เป็นต้นมา  ในปัจจุบันเทศบาลตำบลปรางค์กู่มีอาคารสำนักงานเป็นของตนเองแยกออกมาจากที่ว่าการอำเภอ เพื่อให้ประชาชนในเขตเทศบาลมาติดต่อราชการและขอรับบริการด้านต่างๆ ได้สะดวก

ภูมิศาสตร์ 
เขตเทศบาลตำบลปรางค์กู่เป็นพื้นที่ราบลุ่ม ไม่มีภูเขาพื้นดินส่วนใหญ่เหมาะแก่การทำนา ลักษณะดินเป็นดินปนทราย ไม่มีแม่น้ำไหลผ่านมีเพียงลำห้วยสาขาของแม่น้ำมูล และ หนองเท่านั้น ลำห้วยที่สำคัญคือ "ลำห้วยสำราญ" เป็นลำห้วยที่สำคัญที่สุดของอำเภอ ไหลจากท้องที่อำเภอขุขันธ์ เข้าสู่อำเภอปรางค์กู่, "ลำห้วยฆ้อง" เป็นลำห้วยที่ไหลมาจากท้องที่อำเภอขุขันธ์สู่อำเภอปรางค์กู่ที่บ้านกอกหวาน ตำบลโพธิ์ศรี ผ่านตำบลพิมาย ตำบลตูม เป็นลำห้วยที่ไหลผ่านใจกลางของอำเภอปรางค์กู่และเขตเทศบาลตำบลปรางค์กู่

อาณาเขต 
ครอบคลุมบางส่วนของตำบลพิมาย และบางส่วนของตำบลพิมายเหนือ ของอำเภอปรางค์กู่ โดยมีอาณาเขตติดต่อกับท้องที่ต่าง ๆ ดังนี้
 ทิศเหนือ ติดต่อกับตำบลพิมายเหนือ อำเภอปรางค์กู่
 ทิศใต้ ติดต่อกับตำบลตำบลพิมาย อำเภอปรางค์กู่
 ทิศตะวันออก ติดต่อกับตำบลพิมาย อำเภอปรางค์กู่
 ทิศตะวันตกติดต่อกับตำบลพิมาย อำเภอปรางค์กู่

การปกครอง 

 ฝ่ายบริหาร ได้แก่ คณะเทศมนตรี ประกอบด้วยนายกเทศมนตรี 1 คน (ปัจจุบันคือนายชวาลย์ ทองสังข์), รองนายกเทศมนตรี 2 คน
 ฝ่ายนิติบัญญัติ (ควบคุมฝ่ายบริหาร) ได้แก่ สภาเทศบาล และควบคุมฝ่ายบริหาร ประกอบด้วยสมาชิกสภาเทศบาลที่มาจากการเลือกตั้งจำนวน 12 คน ดำรงตำแหน่งคราวละ 4 ปี มีประธานสภา 1 คน, รองประธานสภา 1 คน
 การปฏิบัติราชการ มีปลัดเทศบาล เป็นผู้บังคับบัญชาพนักงานเทศบาลและพนักงานจ้างเทศบาล มีหน้าที่และความรับผิดชอบในการควบคุมดูแลราชการประจำของเทศบาลให้เป็นไปตามนโยบาย ประกอบด้วยส่วนการบริหาร ดังนี้ สำนักงานปลัดเทศบาล กองการศึกษา กองคลัง กองช่าง กองวิชาการและแผนงาน กองสวัสดิการสังคม กองสาธารณสุขและสิ่งแวดล้อม

ตราสัญลักษณ์ 
รูปปรางค์ 3 หลัง อยู่ภายในวงรี 2 ชั้น 

กรอบวงรีวงนอก ครึ่งบนของกรอบวงรีนอกเขียนข้อความ "เทศบาลตำบลปรางค์กู่" ครึ่งล่างของกรอบวงรีเขียนข้อความ "จังหวัดศรีสะเกษ"

ปรางค์ 3 หลัง หมายถึง ปราสาทหินในท้องที่อำเภอปรางค์กู่ ที่สร้างขึ้นในสมัยขอม จำนวน 3 หลังติดต่อกัน ปัจจุบันยังคงเหลือให้เห็นอยู่ในสภาพเดิม ประชาชนเรียกว่า "ปรางค์กู่" ตั้งอยู่ที่ตำบลกู่ ห่างจากเขตเทศบาล และตัวอำเภอปรางค์กู่ ประมาณ 5 กิโลเมตร

ประชากรและกลุ่มชาติพันธุ์ 
ในเขตเทศบาลประกอบด้วยประชากร จำนวนทั้งสิ้น 2,848 คน จำแนกเป็นเพศชาย 1,381 คน เพศหญิง 1,467 คน มีครัวเรือนทั้งสิ้น 890 ครัวเรือน  กลุ่มชาติพันธุ์หลักดั้งเดิมในเขตเทศบาลได้แก่กลุ่มชาติพันธุ์ชาวเขมร ซึ่งพูดภาษาเขมรถิ่นไทย (เขมรสูงหรือขแมร์เลอ) และกลุ่มชาติพันธุ์ชาวกูย (หรือกวยหรือส่วย) ซึ่งพูดภาษากูย กลุ่มชาติพันธุ์รองคือกลุ่มชาติพันธุ์ชาวลาวซึ่งพูดภาษาลาว ซึ่งมีอยู่ในสัดส่วนที่น้อยกว่าชาวเขมรและชาวกูย

เขตการปกครอง 
เขตการปกครองภายในพื้นที่เขตเทศบาลตำบลปรางค์กู่ 3 ชุมชน ครอบคลุมพื้นที่ต่างๆ ได้แก่ 
 หมู่ที่ 1 ตำบลพิมาย (เต็มทั้งพื้นที่)
 หมู่ที่ 4 ตำบลพิมาย (เต็มทั้งพื้นที่)
 หมู่ที่ 5 ตำบลพิมาย (บางส่วน)
 หมู่ที่ 4 ตำบลพิมายเหนือ (บางส่วน)

โครงสร้างสังคม

การศึกษา 
 โรงเรียนประถมศึกษา 1	แห่ง 
 โรงเรียนมัธยมศึกษา 1 แห่ง

การศาสนาและวัฒนธรรมท้องถิ่น 
 วัด / สำนักสงฆ์	2	แห่ง 
 เทศกาลและงานประเพณีท้องถิ่นที่สำคัญ
 เทศกาลปลาดุกเผาสะเดาหวาน ช่วงวันที่ 31 ธันวาคม - 2 มกราคม ของทุกปี บริเวณสนามหน้าที่ว่าการอำเภอปรางค์กู่
 ประเพณีสงกรานต์ ช่วงวันที่ 13-15 เมษายน ของทุกปี บริเวณสนามหน้าที่ว่าการอำเภอปรางค์กู่
 ประเพณีบุญพระเวส- เทศน์มหาชาติ ช่วงเดือนกุมภาพันธ์ (วันสุดท้าย ถือว่าเป็นวันสำคัญที่สุดของการจัดงาน) ของทุกปี ณ วัดระกา
 ประเพณีบุญบ้องไฟ ระหว่างวันที่ 6 -7 พฤษภาคม ของทุกปี วันที่ 6 เป็นวันแห่ ถือว่าเป็นวันสำคัญที่สุดของการจัดงาน ณ วัดระกา
 ประเพณีเข้าพรรษา ใน แรม 1 ค่ำ เดือน 8 ของทุกปี ณ วัดระกา และวัดพิมาย
 ประเพณีแซนโฎนตา หรือประเพณีการทำบุญวันสารทของกลุ่มชาติพันธุ์ชาวเขมร จัดในวัน ขึ้น 14 ค่ำ เดือน 10 ของทุกปี ณ วัดระกา และ วัดพิมาย
 ประเพณีลอยกระทง ในวัน ขึ้น 15 ค่ำ เดือน 12 ของทุกปี ณ เกาะกลางน้ำบ้านกู่

การแพทย์และสาธารณสุข 
 โรงพยาบาลชุมชน (รพช) ขนาด 30 เตียง 1 แห่ง (โรงพยาบาลปรางค์กู่)

ความปลอดภัยในชีวิตและทรัพย์สิน 
 สถานีตำรวจ 1 แห่ง (สถานีตำรวจภูธรปรางค์กู่)
 งานป้องกันและบรรเทาสาธารณภัย เทศบาลตำบลปรางค์กู่
 รถดับเพลิง 1 คัน
 รถยนต์บรรทุกน้ำ 1 คัน
 รถกระเช้า 1 คัน
 เครื่องดับเพลิงชนิดหาบหาม 30 เครื่อง

การดูแลสิ่งแวดล้อม 
อัตรากำลังและเครื่องมือเครื่องใช้ของเทศบาลในด้านสิ่งแวดล้อม มีรถเก็บขยะ 2 คัน

เศรษฐกิจ

พื้นฐานหลักทางเศรษฐกิจ 
ประชากรในเขตเทศบาลตำบลห้วยทับทัน ร้อยละ 70 ประกอบอาชีพเกษตรกรรม ร้อยละ 8 ประกอบอาชีพรับจ้างทั่วไป ร้อยละ 20 ประกอบอาชีพอื่นๆ โดยมีปรชากรว่างงานคิดเป็นร้อยละ 2 ประชาชนมีรายได้เฉลี่ย 41,000 บาท/คน/ปี พืชเศรษฐกิจของเกษตรกรในเขตเทศบาล ได้แก่ ข้าว มะม่วง กล้วย และพืชสวนครัว

หน่วยธุรกิจในเขตเทศบาล 
 ประเภทพาณิชยกรรมและการบริการ ซึ่งแยกเป็นประเภทได้ดังนี้
 ร้านขายของชำ 
 ร้านค้าไม้เก่า
 ร้านบริการเสริมสวยและตัดผม 
 ร้านรับซ่อมเครื่องยนต์และเครื่องใช้ไฟฟ้า 
 ประเภทบริการธุรกรรมทางการเงิน : ธนาคารพาณิชย์ทั้งของเอกชนและรัฐบาล 2 แห่ง 
 ธนาคารกรุงศรีอยุธยา สาขาย่อยปรางค์กู่
 ธนาคารเพื่อการเกษตรและสหกรณ์การเกษตร สาขาปรางค์กู่

โครงสร้างพื้นฐานและสาธารณูปโภค

การคมนาคมและขนส่ง 
 สถานีขนส่งผู้โดยสารเทศบาลตำบลปรางค์กู่ 1 แห่ง
 ทางหลวงแผ่นดินหมายเลข 2167 (อำเภอปรางค์กู่-ทางหลวงแผ่นดินหมายเลข 220) เส้นทางดังกล่าวนี้เชื่อมระหว่างเขตเทศบาลตำบลปรางค์กู่ (ตัวอำเภอห้วยทับทัน) กับตัวจังหวัดศรีสะเก โดยทางรถยนต์ระยะทางประมาณ 60 กิโลเมตร และระหว่างเขตเทศบาลตำบลปรางค์กู่กับตัวอำเภอขุขันธ์ เป็นระยะทางประมาณ 40 กิโลเมตร ทั้งนี้ มีรถโดยสารประจำทางให้บริการคือในเส้นทางปรางค์กู่-ศรีสะเกษ

 ทางหลวงแผ่นดินหมายเลข 234 (ปรางค์กู่-สำโรงทาบ) เส้นทางดังกล่าวเชื่อมระหว่างเขตเทศบาลตำบลปรางค์กู่ กับเขตเทศบาลตำบลสำโรงทาบ อำเภอสำโรงทาบ จังหวัดสุรินทร์โดยไปบรรจบกับทางหลวงแผ่นดินหมายเลข 226 (ช่วงศรีสะเกษ-สุรินทร์) ในเขตเทศบาลตำบลสำโรงทาบ 

 ถนนในความรับผิดชอบของเทศบาลมี ทั้งสิ้น 51 สาย
 ถนนลาดยาง จำนวน 3 สาย ระยะทางรวม 3 กิโลเมตร 
 ถนนคอนกรีตเสริมเหล็ก (ค.ส.ล.) จำนวน 24 สาย ระยะทางรวม 10.85 กิโลเมตร
 ถนนลูกรัง จำนวน 1 สาย ระยะทางรวม 2.0 กิโลเมตร
 ถนนดิน จำนวน 1 สาย ระยะทางรวม 0.85 กิโลเมตร
 ถนนทางหลวงแผ่นดิน ที่โอนให้เทศบาลดูเล จำนวน 2 สาย ระยะทางรวม 3.20 กิโลเมตร

ระบบโทรคมนาคมและการสื่อสาร 
 บ้านที่มีโทรศัพท์พื้นฐาน ใช้งาน 325 หลังคาเรือน (คิดเป็นร้อยละ 40 ของหลังคาเรือนทั้งหมดในเขตเทศบาล)
 ที่ทำการไปรษณีย์โทรเลข 1 แห่ง (ไปรษณีย์ปรางค์กู่ 33170)
 ตู้โทรศัพท์สาธารณะ 13 เครื่อง
 ชุมสายโทรศัพท์ 1 ชุมสาย
 สถานที่ให้บริการเครือข่ายอินเทอร์เน็ต 8 แห่ง 
 พื้นที่รับสัญญาณเครื่องส่งวิทยุโทรทัศน์ (ไม่รวมสัญญาณจากจานดาวเทียมและเคบิ้ล) คิดเป็นร้อยละ 70 ของพื้นที่เขตเทศบาลทั้งหมด
 พื้นที่รับสัญญาณเครื่องส่งวิทยุกระจายเสียง (ทั้งระบบ AM และ FM) คิดเป็นร้อยละ 80 ของพื้นที่เขตเทศบาลทั้งหมด

พลังงานไฟฟ้า 
 ได้รับบริการจากสำนักงานการไฟฟ้าส่วนภูมิภาค และสถานีไฟฟ้าจากการไฟฟ้าฝ่ายผลิต ในเขตเทศบาลมีไฟฟ้าสาธารณะใช้ทั่วถึงครบทั้ง 7 ชุมชน 
 พื้นที่เขตเทศบาลที่ได้รับกระแสไฟฟ้า คิดเป็นร้อยละ 95 ของพื้นที่
 ครัวเรือนที่มีไฟฟ้าใช้ 881 ครัวเรือน
 ไฟฟ้าสาธารณะ 120 จุด

การประปาและแหล่งน้ำธรรมชาติ 
 ห้วย หนอง คลอง บึง ธรรมชาติ 11 แห่ง
 สำนักงานการประปา 1 แห่ง (การประปาเทศบาลตำบลปรางค์กู่) 
 ครัวเรือนในเขตเทศบาลที่มีน้ำประปาใช้ 890 ครัวเรือน (คิดเป็นร้อยละ 100)
 ปริมาณการผลิตน้ำประปา 6,000 ลูกบาศก์เมตร/วัน
 ปริมาณการใช้น้ำประปาจริง 4,000 ลูกบาศก์เมตร/วัน
 แหล่งน้ำดิบสำหรับการผลิตน้ำประปา 1 แหล่ง
 ระบบประปาใช้การได้ตลอดทั้งปี

การใช้ที่ดิน 
เทศบาลตำบลปรางกู่มีพื้นที่รวมประมาณ 6,125 ไร่ แยกตามประเภทการใช้ประโยชน์และขนาดพื้นที่โดยประมาณเฉลี่ยต่อไร่ ดังนี้
 พื้นที่เกษตรกรรม ประมาณ 1,035 ไร่
 พื้นที่ที่พักอาศัย ประมาณ 505 ไร่
 พื้นที่หน่วยงานของรัฐ 10 แห่ง
 พื้นที่สวนสาธารณะ/สันทนาการ 7 แห่ง
 พื้นที่พาณิชยกรรม 15 แห่ง
 พื้นที่สาธารณะ ประมาณ 50 ไร่

อ้างอิง 

 กรมศิลปากร,วัฒนธรรม พัฒนาการทางประวัติศาสตร์ เอกลักษณ์และภูมิปัญญา จังหวัดศรีสะเกษ, หนังสือเฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบ. (ปรุงศรี วัลลิโภดม : บรรณาธิการ). กรุงเทพฯ : โรงพิมพ์คุรุสภาลาดพร้าว,2544.
 เทศบาลตำบลปรางค์กู่.รายงานผลการปฏิบัติงาน เทศบาลตำบลปรางค์กู่ ปี 2553.จัดทำโดยเทศบาลตำบลปรางค์กู่

แหล่งข้อมูลอื่น 
 เว็บไซต์เทศบาลตำบลปรางค์กู่

ปรางค์กู่
อำเภอปรางค์กู่